จี้ประกันจ่ายสินไหมภาคสมัครใจขั้นต่ำ3แสน
คปภ.จับมือ ภาคธุรกิจประกันภัย สร้างกรอบมาตรฐานการจ่ายค่าสินไหมทดแทนกรณีเสียชีวิตหรือทุพพลภาพถาวร ตามกรมธรรม์ประกันภัยรถยนต์
9 พ.ค. 2554

คปภ.จับมือ ภาคธุรกิจประกันภัย สร้างกรอบมาตรฐานการจ่ายค่าสินไหมทดแทนกรณีเสียชีวิตหรือทุพพลภาพถาวร ตามกรมธรรม์ประกันภัยรถยนต์
นางจันทรา บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.)เปิดเผยว่าจากการที่ สำนักงาน คปภ.ได้จัดให้มีการประชุมร่วมและระดมความคิดเห็นจากตัวแทนภาคธุรกิจที่รับประกันภัยรถยนต์ภาคสมัครใจ จำนวน 25 บริษัท ที่ประชุมได้มีการแสดงความคิดเห็นอย่างกว้างขวาง  โดยภาคธุรกิจเห็นด้วยกับการกำหนดกรอบมาตรฐานการชดใช้ค่าสินไหมทดแทนแก่ประชาชนตามที่คณะทำงานฯได้ทำการศึกษามา 
ทั้งนี้ได้กำหนดเกณฑ์ขั้นต่ำในการชดใช้ค่าสินไหมทดแทนกรณีผู้เสียชีวิตหรือทุพพลภาพไม่มีผู้ต้องอุปการะเลี้ยงดูตามกฎหมาย ให้บริษัทชดใช้ไม่น้อยกว่า 100,000 บาทต่อคน กรณีผู้เสียชีวิตหรือทุพพลภาพ มีผู้ต้องอุปการะเลี้ยงดูตามกฎหมาย  ให้บริษัทชดใช้ไม่น้อยกว่า 300,000 บาทต่อคน ซึ่งเมื่อรวมกับการประกันภัยรถตาม พ.ร.บ. คุ้มครองผู้ประสบภัยจากรถฯ ประชาชนที่เสียชีวิตหรือทุพพลภาพถาวรจะได้รับการชดใช้ค่าสินไหมทดแทนไม่น้อยกว่า 500,000 บาทต่อคน